РЕШЕНИЕ (ЕС) 2018/1466 НА ЕВРОПЕЙСКИЯ ОРГАН ЗА ЦЕННИ КНИЖА И ПАЗАРИ

от 21 септември 2018 година

за подновяване и изменение на временната забрана, въведена с Решение (ЕС) 2018/795, върху пускането на пазара, разпространението или продажбата на бинарни опции на непрофесионални клиенти

СЪВЕТЪТ НА НАДЗОРНИЦИТЕ НА ЕВРОПЕЙСКИЯ ОРГАН ЗА ЦЕННИ КНИЖА И ПАЗАРИ,

като взе предвид Договора за функционирането на Европейския съюз,

като взе предвид Регламент (ЕС) № 1095/2010 на Европейския парламент и на Съвета от 24 ноември 2010 година за създаване на Европейски надзорен орган (Европейски орган за ценни книжа и пазари), за изменение на Решение № 716/2009/ЕО и за отмяна на Решение 2009/77/ЕО на Комисията (1), и по-конкретно член 9, параграф 5, член 43, параграф 2 и член 44, параграф 1 от него,

като взе предвид Регламент (ЕС) № 600/2014 на Европейския парламент и на Съвета от 15 май 2014 година относно пазарите на финансови инструменти и за изменение на Регламент (ЕС) № 648/2012 (2), и по-конкретно член 40 от него,

като взе предвид Делегиран регламент (ЕС) 2017/567 на Комисията от 18 май 2016 година за допълване на Регламент (ЕС) № 600/2014 на Европейския парламент и на Съвета по отношение на определенията, прозрачността, компресирането на портфейл и надзорните мерки за намеса по отношение на продукти и управление на позиции (3), и по-конкретно член 19 от него,

като има предвид, че:

1. С Решение (ЕС) 2018/795 (4) Европейският орган за ценни книжа и пазари (ESMA) забрани пускането на пазара, разпространението или продажбата на бинарни опции на непрофесионални клиенти, като забраната влезе в действие от 2 юли 2018 г. за период от три месеца.

2. В съответствие с член 40, параграф 6 от Регламент (ЕС) № 600/2014, ESMA трябва да преразглежда временната мярка за намеса в търговията с финансови продукти през подходящи интервали от време и най-малко на всеки три месеца.

3. Извършеното от ESMA преразглеждане на забраната на бинарните опции се основава, наред с другото, на проучване сред националните компетентни органи (5) (НКО) относно практическото прилагане на мярката за намеса и нейното въздействие, както и на допълнителната информация, предоставена от НКО и заинтересованите страни.

4. НКО разкриха много малко случаи на неспазване на мерките на ESMA за намеса в търговията с финансови продукти. Освен това, след обявяването на договорените мерки на 27 март 2018 г., не са издавани нови разрешения на посредници, които предлагат, разпространяват или продават бинарни опции.

5. НКО отчетоха незначително увеличаване на броя на клиентите, третирани като професионални клиенти по заявление, през юли 2018 г. в сравнение с юли 2017 г. Въпреки това броят на заявилите се професионални клиенти е относително малък в сравнение с предишния брой непрофесионални клиенти на доставчиците на бинарни опции. ESMA е запознат с факта, че посредници от трети държави се насочват активно към клиенти от Съюза. А все пак без разрешение или регистрация в Съюза, такива посредници имат право да предлагат услуги само на клиенти, установени или пребиваващи на територията на Съюза, по изрична инициатива на клиента. ESMA също е наясно, че посредниците започват да предлагат други спекулативни инвестиционни продукти. ESMA ще продължи да проследява предлагането на тези продукти, за да реши дали са уместни други мерки на равнището на Съюза.

6. През периода на преразглеждането ESMA не получи сведения, противоречащи на общата му констатация, посочена в неговото Решение (ЕС) 2018/795, за наличието на значителни опасения за защитата на инвеститорите. Поради това ESMA стигна до заключението, че значителните опасения за защитата на инвеститорите, посочени от Органа в неговото Решение (ЕС) 2018/795, ще се запазят, освен ако не се поднови решението за забрана на пускането на пазара, разпространението или продажбата на бинарни опции.

7. Приложимите действащи регулаторни изисквания съгласно законодателството на Съюза не бяха променени след приемането на решението и не противодействат на заплахата, установена от ESMA. Освен това НКО не са предприели действия за преодоляване на заплахата или предприетите действия не я премахват по подходящ начин. По-конкретно нито един НКО не е приел собствена национална мярка за намеса в търговията с финансови продукти съгласно член 42 от Регламент (ЕС) № 600/2014 (6) след приемането на решението.

8. Подновяването на забраната, въведена с Решение (ЕС) 2018/795, не оказва неблагоприятно въздействие върху ефективността на финансовите пазари или върху инвеститорите, което да е непропорционално спрямо ползите от действието, и не създава риск от регулаторен арбитраж по същите причини, определени в посоченото решение.

9. Ако временната забрана не бъде подновена, ESMA е на мнение, че има вероятност да се поднови предлагането на бинарни опции на непрофесионални клиенти и на пазара да се появят отново същите или подобни продукти, които доведоха до вреди за потребителите, както беше изтъкнато в Решение (ЕС) 2018/795.

10. Поради това, както и поради причините, посочени в Решение (ЕС) 2018/795, ESMA реши да поднови забраната за допълнителен период от три месеца, с оглед преодоляването на значителните опасения за защитата на инвеститорите.

11. При подновяването на забраната ESMA се погрижи да проучи дали са налице нови данни за специфични продукти, попадащи в обхвата на мярката, които следва да бъдат изключени през подновения период на прилагане на забраната поради своята специфика, не пораждаща значителните опасения за защитата на инвеститорите, посочени в Решение (ЕС) 2018/795.

12. В тази насока ESMA получи нова информация за бинарни опции, които са достатъчно дългосрочни, предлагат се с проспект и са изцяло хеджирани от доставчика или от друг субект в групата на доставчика и за които няма вероятност да породят значителните опасения за защитата на инвеститорите, посочени в Решение (ЕС) 2018/795. Пример за такъв вид бинарна опция е инлайн варантът, който отговаря кумулативно на тези условия.

13. Докато по степен на сложност този специфичен вид бинарна опция е сравним с обикновените бинарни опции, изискването за минимален срок на бинарната опция намалява отрицателните последствия от сложността и липсата на прозрачност за инвеститорите. Инвеститорите могат с по-голямо основание да си съставят обосновано мнение за пазара в рамките на 90 или повече дни, считано от първоначалната дата на емитиране на продукта, отколкото в много кратките срокове, характерни за по-широкия пазар на бинарните опции, който се наблюдаваше преди прилагането на Решение (ЕС) 2018/795. Срокът от 90 или повече дни намалява обхвата за извършване на обичайните спекулативни сделки, които увеличават загубите и са свързани с пристрастяване.

14. Характерна черта на бинарните опции, която се явява съществена причина за потенциални вредни последствия и изостряне на несъответствието между възвръщаемостта за инвеститорите и риска от загуби, е съществуващият конфликт на интереси между много от доставчиците на бинарни опции и техните клиенти. Някои посредници все пак предлагат бинарни опции, които са изцяло хеджирани срещу пазарни рискове през целия им срок. Когато подобни дейности по хеджиране са свързани с предоставянето на бинарната опция и са извършени от доставчика или от друг субект в групата на доставчика и ако никой от субектите в групата не е реализирал печалба или загуба от бинарната опцията, които да са различни от предварително обявените комисионна, такси за трансакции или други свързани такси, конфликтът на интереси между доставчика и клиента намалява значително. По-конкретно нетната печалба от бинарната опция не зависи в такава голяма степен от това дали опцията се изплаща. Доставчиците, извършващи хеджиране, не са мотивирани да съобщават погрешни базови цени или да спекулират срещу клиента.

15. Въз основа на данните, получени от ESMA, може да се направи извод, че бизнес моделите с хеджиране са съвместими с предлагането на достатъчно дългосрочни бинарни опции за разлика от бизнес моделите без хеджиране, които се свързват с предлагане на кратки срокове. При надзора на пазари, на които доставчици, извършващи хеджиране, предлагат дългосрочни секюризирани бинарни опции, НКО (7) потвърдиха, че не са съобщени случаи на значителна вреда за отделни непрофесионални клиенти във връзка с подобни продукти. Нещо повече, BaFin не е получил никакви оплаквания от инвеститори във връзка с инлайн варанти.

16. В допълнение и в тази връзка изискването бинарните опции да се предоставят на инвеститорите на дребно заедно с проспект, одобрен в съответствие с Директива 2003/71/ЕО на Европейския парламент и на Съвета (8), има за цел да осигури минимално ниво на прозрачност по отношение на тези дългосрочни продукти. То гарантира, че при пускането на пазара, разпространението или продажбата на такива продукти на непрофесионални клиенти, на инвеститорите се предоставя изискваната информация за доставчика, включително бизнес модела и финансови отчети, както и информация за рисковете и характерните особености на финансовия продукт. Освен това проспектът подлежи на контрол от съответния НКО.

17. Също така данните за специфични продукти не показват, че дейностите по пускане на пазара и разпространение на достатъчно дългосрочни бинарни опции, които са снабдени с проспект и са изцяло хеджирани от доставчика или от друг субект в групата на доставчика, са свързани с агресивни маркетингови практики и заблуждаващи послания.

18. Прилагането на който и да е от критериите самостоятелно не би било достатъчно за премахването на риска от увреждане на инвеститорите, но от друга страна, през периода на преразглеждането ESMA събра нови доказателства, че е малко вероятно ползите от кумулативния ефект на одобрен проспект, достатъчно дълъг срок и цялостно хеджиране от доставчика или от субект от неговата група да породят значителните опасения за защитата на инвеститорите, посочени в Решение (ЕС) 2018/795 на ESMA. Следователно бинарни опции, които изпълняват всичките три критерия, трябва да бъдат изрично изключени от обхвата на подновяването на временната мярка на ESMA за намеса в търговията с финансови продукти.

19. ESMA ще продължи да наблюдава тези продукти и ако е необходимо, ще предприеме действия. По-конкретно ESMA анализира риска освобождаването от забраната да бъде използвано от доставчик на бинарни опции, за да предложи продукти с характеристики, сходни на породилите значителни опасения за защитата на инвеститорите, например като емитира продукти, стимулиращи поведение на бързо търгуване чрез определяне на бариера, близка до базовата пазарна цена при емитиране. ESMA и НКО ще следят за развитието на нови тенденции в разпространението и ще обръщат особено внимание на продукти, които въпреки дългия си срок са разработени така, че да стимулират поведение на бързо търгуване.

20. По време на преразглеждането ESMA получи също информация за съществуването на продукти, които в края на срока се изплащат до един от двата предварително определени размера, нито един от които не е по-малък от първоначалната инвестиция. Изплатените средства при този вид бинарна опция могат да бъдат в по-големия или по-малкия размер, но и в двата случая инвеститорът не би изгубил пари спрямо общата си инвестиция в продукта. Решение (ЕС) 2018/795 разглежда финансови продукти, при които инвеститорите са изложени на риск от значителни загуби по отношение на общата си инвестиция в продукта. Поради това, от съображения за правна сигурност, от обхвата на настоящото подновяване следва изрично да бъдат изключени продукти, чиято структура на изплащане не създава риск за капитала на инвеститора.

21. Тъй като предложените мерки могат до определена степен да се отнасят до деривати за селскостопански стоки, ESMA се консултира с публичните органи, които са компетентни за в надзора, управлението и регулирането на физическите селскостопански пазари съгласно Регламент (ЕО) № 1234/2007 на Съвета (9). Нито един от тези органи не повдигна възражения срещу предложеното подновяване на мерките.

22. ESMA уведоми НКО за предложеното решение за подновяване,

ПРИЕ НАСТОЯЩОТО РЕШЕНИЕ:

Член 1 Временна забрана на бинарните опции по отношение на непрофесионални клиенти 1. Забранява се пускането на пазара, разпространението или продажбата на бинарни опции на непрофесионални клиенти. 2. За целите на параграф 1, независимо дали се търгува на място за търговия, бинарната опция е дериват, който отговаря на следните условия: а) за него трябва да бъде извършен паричен сетълмент или да може да бъде извършен паричен сетълмент по желание на една от страните по причини, различни от неизпълнение на задължение или друго събитие за прекратяване; б) предвижда плащане само при сетълмента или при изтичане на срока; в) плащането му е ограничено до: i) предварително определена фиксирана сума или нула, ако базовият актив на деривата отговаря на едно или повече предварително определени условия; и ii) предварително определена фиксирана сума или нула, ако базовият актив на деривата не отговаря на едно или повече предварително определени условия. 3. Забраната в параграф 1 не се отнася до: а) бинарни опции, при които печалбата в по-малкия от двата предварително определени фиксирани размера се равнява най-малкото на общия размер на плащането за бинарната опция, извършено от непрофесионалния клиент, включително комисионна, такси за трансакции и други свързани разходи; б) бинарни опции, които отговарят на следните условия: i) срокът от емитирането до падежа на бинарната опция е най-малко 90 календарни дни; ii) предоставен е проспект, изготвен и одобрен в съответствие с Директива 2003/71/ЕО; и iii) бинарната опция не излага доставчика на пазарни рискове през срока на бинарната опция и доставчикът или друг субект от неговата група не реализира печалба или загуба от бинарната опцията, които да са различни от предварително обявените комисионна, такси за трансакции или други свързани такси.

Член 2 Забрана за участие в дейности за заобикаляне Забранява се съзнателното и преднамерено участие в дейности, чиято цел или резултат е заобикаляне на изискванията по член 1, включително когато се действа вместо доставчика на бинарни опции.

Член 3 Влизане в сила и прилагане 1. Настоящото решение влиза в сила в деня след публикуването му в Официален вестник на Европейския съюз. 2. Настоящото решение се прилага от 2 октомври 2018 г. за период от 3 месеца.

Съставено в Париж, 21 септември 2018 г. За Съвета на надзорниците Steven MAIJOOR Председател

(1) ОВ L 331, 15.12.2010 г., стр. 84.

(2) ОВ L 173, 12.6.2014 г., стр. 84.

(3) ОВ L 87, 31.3.2017 г., стр. 90.

(4) Решение (ЕС) 2018/795 на Европейския орган за ценни книжа и пазари от 22 май 2018 г. за временна забрана на пускането на пазара, разпространението или продажбата на бинарни опции на непрофесионални клиенти в Съюза съгласно член 40 от Регламент (ЕС) № 600/2014 на Европейския парламент и на Съвета (ОВ L 136, 1.6.2018 г., стр. 31).

(5) 20 НКО изпратиха отговор: Комисия за ценни книжа и борси на Кипър (CY-CySEC), Comisión Nacional del Mercado de Valores/Национална комисия за пазара на ценни книжа (ES-CNMV), Autoriteit Financiele Markten/Орган за финансов надзор (NL-AFM), Централната национална банка на Чешката република (CZ-CNB), Finanzmarktaufsicht (AT-FMA), Финландски финансов надзорен орган (FI-FSA), Comissão do Mercado de Valores Mobiliários/Комисия за пазара на ценни книжа на Португалия (PT-CMVM), Орган за финансови услуги на Малта (MT-MFSA), Орган за финансов надзор (IS-FME), Орган за финансови услуги и пазари (BE-FSMA), Commissione Nazionale per le Società e la Borsa/Национална комисия за дружествата и борсите (IT-CONSOB), Комисия за финансов надзор (BG-FSC), Bundesanstalt für Finanzdienstleistungsaufsicht/Федерална служба за надзор на финансовите услуги (DE-BaFin), Autorité des Marchés Financiers/Орган за финансовите пазари (FR-AMF), Magyar Nemzeti Bank/Национална банка на Унгария (HU-MNB), Financial Conduct Authority/Орган за финансов контрол (UK-FCA), Commission de Surveillance du Secteur Financier/Комисия за надзор на финансовия сектор (LU-CSSF), Орган за финансов надзор на Румъния (RO-FSA), Agencija za trg vrednostnih papirjev/Агенция за пазара на ценни книжа (SL-SMA), Central Bank of Ireland/Централна банка на Ирландия (IE-CBI).

(6) На 4 юни 2018 г. компетентният орган на членуваща в ЕИП държава от ЕАСТ, NO-Finanstilsynet, прие национални мерки за намеса в търговията с финансови продукти, като техните условия и дати на прилагане са същите като при мерките на ESMA. Освен това на 5 юли 2018 г. Органът за финансов надзор на Исландия обяви, че разглежда пускането на пазара, разпространението или продажбата на бинарни опции за противоречащи на правилните и точни бизнес процедури и практики в областта на търговията с ценни книжа съгласно националното законодателство (член 5 от Закон № 108/2007 относно трансакциите с ценни книжа).

(7) DE-BaFin, FR-AMF.

(8) Директива 2003/71/ЕО на Европейския парламент и на Съвета от 4 ноември 2003 г. относно проспекта, който следва да се публикува, когато публично се предлагат ценни книжа или когато се допускат ценни книжа до търгуване, и за изменение на Директива 2001/34/ЕО (ОВ L 345, 31.12.2003 г., стр. 64).

(9) Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (ОВ L 299, 16.11.2007 г., стр. 1).